ग्वालियर. नाका चंद्रवदनी पर रहने वाली सीमा शर्मा ने कलेक्टर डॉ. संजय गोयल से यह गुहार लगाई है कि मैं श्रद्धा पर्वत पर मंदिर के बाहर फूल-प्रसादी बेचकर अपने पांच बच्चों का पालन पोषण कर रही हूं। लेकिन दो बेटियों की पढ़ाई आर्थिक तंगी के कारण बंद होने वाली है। कॉलेज की फीस माफ करा दो, तो बच्चियों का भविष्य बच जाएगा।
महिला का कहना है कि दो साल पहले जब तक मेरे पति जिंदा थे तो वे घर की जरूरतों को अच्छे से पूरी करते थे। मेरे पति खुद मैकेनिक थे, लेकिन उनकी इच्छा थी कि उनकी बच्चियां पढ़-लिखकर अच्छी नौकरी करें। इसलिए रातदिन मेहनत कर उनकी हर जरूरत को पूरा करते थे। उनकी मौत के बाद पांच बच्चों के लालन-पालन की जिम्मेदारी मेरे ऊपर आ गई। मैं न तो ज्यादा पढ़ी-लिखी थी और न किसी से कोई मदद मिली।
इसके लिए वे प्रभारी मंत्री गौरीशंकर बिसेन से भी पत्र लिखवा कर लाई थी। श्री गोयल ने यह मामला मदद के लिए एडीएम शिवराज वर्मा के पास भेजा। श्री वर्मा ने इस मामले में कॉलेज संचालक से फीस कम करने की बात की है और बाकी फीस का सहयोग कराने का भरोसा देते हुए श्रीमती शर्मा को पढ़ाई न रुकने का भरोसा दिया।
बेटियां कर रहीं पीजीडीसीए और बीसीए
श्रीमती शर्मा की बड़ी बेटी बरखा शर्मा पीजीडीसीए और छोटी बेटी अंजली शर्मा बीसीए कर रही है। जिनकी सालाना फीस 30 हजार रुपए से ज्यादा है और यह फीस देने में मां सीमा शर्मा असमर्थ हो रही है। जिस कारण बेटियों की पढ़ाई प्रभावित होने लगी। इनके अलावा श्रीमती शर्मा के एक बेटी व दो बेटे भी हैं जो अभी छोटे हैं।
पढ़ाई नहीं रुकने देंगे
मेरे पास सीमा शर्मा आवेदन लेकर आई थीं। मैंने कॉलेज संचालक से बात कर फीस कम करने के लिए कहा है और बाकी की फीस का इंतजाम भी शासन स्तर पर करा दिया जाएगा। ताकि इन बच्चियों की पढ़ाई न रुके। -शिवराज वर्मा, एडीएम
मदद का मिला है भरोसा
आर्थिक तंगी के कारण बच्चियों की पढ़ाई रुक रही थी लेकिन अब ऐसा नहीं होगा। प्रभारी मंत्री के पत्र पर अधिकारियों ने बच्चियों की पढ़ाई का इंतजाम करने का भरोसा दिया है। -सीमा शर्मा, बच्चियों की मां
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva